Jökull Brjánsson hjá Hjálparsveit Skáta í Kópavogi tók þessa mynd við björgunarstörf norður í landi þar sem rafmagnslaust hafði verið í 28 klukkustundir . @hjalparsveitskataikopavogi Sigurður Ingi Jóhannsson samgöngu - og sveitarstjórnarráðherra segir óveðrið sem gekk yfir landið hafa minnt landsmenn illilega á hvað maðurinn á sér lítils gagnvart náttúruöflunum . Veðrið hafi dregið fram fram veikleika í kerfum , eitthvað sem þurfi að bregðast við hratt og örugglega , bæði hvað varðar uppbyggingu og viðbúnað . Vísar Sigurður Ingi til rafmangsleysis sem fólk á Norðurlandi vestra og yfir á austfirði hefur fundið verulega fyrir auk þess sem fjarskiptakerfi hafa legið niðri . Vinnuflokkar hjá Landsneti voru í nótt að hreinsa ís og seltu af Sauðárkrókslínu . Myndskeiðið sýnir vel hvernig aðstæður voru við þessa vinnu . „ Það er mikilvægt að það sé nægjanleg orka á hverjum stað . Það er nauðsynlegt að flutningskerfið sé þannig byggt upp að fólk geti treyst því og að einstaklingar geti ekki komið í veg fyrir lagningu raforkulína þegar líf og öryggi samborgaranna er í húfi , “ segir Sigurður Ingi . „ Við verðum að fara vel yfir þann viðbúnað sem þarf að vera fyrir hendi , bæði hvað varðar raforkukerfið , þjónustulið Vegagerðarinnar og öryggi fjarskiptakerfisins . Það er hagsmunamál landsins alls en ekki síður stórkostlegt lífsgæðamál fyrir íbúa byggðanna . “ Hann segir að ríkisstjórnin taki málin föstum tökum og ræði ástandið á ríkisstjórnarfundi á morgun . „ Ég mun sem byggðamálaráðherra leggja alla áherslu á að allir íbúar landsins búi við öryggi . “ Tuttugu stæður brotnar á Dalvíkurlínu Eftir mikla vinnu í nótt við að hreinsa tengivirkið í Hrútatungu tókst að spennusetja virkið um klukkan fimm í morgun og fá notendur á norðvesturlandi nú rafmagn frá flutningskerfinu . Þetta kemur fram í tilkynningu frá Landsneti . Tengivirkið hafði verið úr rekstri frá því um klukkan hálf ellefu á þriðjudagskvöld . Einnig tókst að koma rafmagni á Vesturlínu til Mjólkár , notendur á norðanverðum Vestfjörðum fá enn rafmagn í gegnum varafl . Sauðárkrókslína kom í rekstur klukkan 7:38 í morgun og notendur á Sauðárkróki og nærsveitum fengu rafmagn í kjölfarið . Mikil ísing og selta hafði safnast fyrir bæði í tengivirkinu á Sauðárkrók og á línum . Var unnið við hreinsun á þeim í alla nótt . Um 20 stæður eru brotnar á Dalvíkurlínu , sem tengir Akureyri við Dalvík . Notendur Dalvík og þar fyrir norðan eru án rafmagns frá flutningskerfinu . Allt tiltækt lið frá Landsneti , Rarik , Veitum og verktökum og varaefni er beint á svæðið og viðgerðir eru að hefjast . Notendur fá rafmagn frá varaaflsvélum Rarik á svæðinu . Vitað er um 14 stæður brotnar á Kópaskerslínu , sem tengir Húsavík við Kópasker . Eitthvað er um straumleysi í Kelduhverfi . Sjónskoðun er í gangi úr lofti með Landhelgisgæslunni til að meta tjón á línum norðanlands . Breiðadalslína , sem liggur frá Mjólká í Breiðadal ekki í rekstri . Tilraunir til að setja línuna í rekstur hafa ekki gengið eftir . Verið er að kanna hvort skemmdir séu á línunni . Notendur á norðanverðum Vestfjörðum fá rafmagn frá varaaflsstöðinni í Bolungarvík á meðan línan er ekki í rekstri . Stæður eru brotnar á að lágmarki tveimur stöðum í Láxárlínu , sem liggur frá Akureyri að Laxárstöð . Notendur eru straumlausir í Aðaldal og nærsveitum þar sem rekstrarvandamál eru í Laxárstöð vegna krapastíflu . Unnið er að því að koma vélum í Laxárstöð í gang .